**Vegaanihaaste** on Suomessa järjestettävä kampanja, jonka osallistujat kokeilevat vegaaniruokavaliota kuukauden ajan. Osallistujat saavat sähköpostiinsa vegaanisia reseptejä, tietoa aiheesta sekä vinkkejä. Osallistuja voi saada myös oman ohjaajan haasteeseen halutessaan. Vegaanihaastetta mainostetaan parhaana tapana vähentää yksilön omaa ympäristöjalanjälkeä. Kampanjan järjestäjinä toimivat Vegaaniliitto ja Oikeutta eläimille. Haasteeseen on osallistunut vuosien aikana yli 150 000 ihmistä.

S-ryhmän mukaan tammikuussa Vegaanihaasteen aikana S-kaupoissa kasvisproteiinien myynti kasvaa selvästi. Myös Lidleissä kasvispohjaisia tuotteita myydään tammikuussa muita kuukausia enemmän.

Tausta
------

Järjestäjien mukaan kampanjan tavoitteena on tehdä kokeilujaksosta mahdollisimman helppoa. Kampanjan mukaan 80% jatkaa haasteen jälkeen vegaaneina tai pääsääntöisesti kasvisperäistä ruokaa syövinä. Lähes kaikki osallistujat ilmoittivat vähentävänsä lihankulutusta haasteeseen osallistumisen jälkeen. Vegaanihaaste järjestettiin ensimmäisen kerran vuonna 2013.

Vegaanihaasteen eteneminen
--------------------------

Osallistuminen on ilmaista. Osallistujat saavat kuukauden ajan päivittäin sähköpostiinsa uutiskirjeen, joka sisältää ravitsemustietoa, käytännön vinkkejä, ruokareseptejä sekä asiaan liittyviä artikkeleita. Kampanja jakaa sivujensa mukaan vain tieteellistä tietoa aiheesta. Kampanjaa on suunnittelemassa laillistettu ravitsemusterapeutti.

Osallistuja voi saada myös oman ohjaajan haasteeseen halutessaan, johon voi olla kuukauden ajan yhteydessä.

Osallistumisen syitä
--------------------

Haasteeseen osallistuvilla on monenlaisia syitä osallistua – esimerkiksi eettiset syyt ja ympäristösyyt. Maaseudun tulevaisuuden mukaan kampanjansivuilla luetellaan kahdeksan syytä osallistua vegaanihaasteeseen. Vegaaninen ruokavalio säästää ympäristöä, ilmastoa, vettä, ihmisten terveyttä ja eläimiä. Kampanjan mukaan vegaanista ruokavaliota noudattamalla ei jää mistään paitsi ja voi jopa herkutella. Lisäksi syynä mainitaan että kasvisruoan kokeileminen on aikaisempaa helpompaa.

### Eläimet

Vegaanihaasteen tiedotteen mukaan jokainen osallistuja säästää kuukauden aikana 33 eläimen hengen, yli 70000 litraa vettä sekä 344 kilometrin automatkaa vastaavan määrän kasvihuonepäästöjä. Vuoden aikana kasvissyöjä säästää kampanjan mukaan 225 kalaa, sisältäen muille tuotantoeläimille syötetyt kalat, 151 merenelävää sekä 30 maaeläintä, kuten lammasta ja lehmää.

### Ympäristösyyt

Vegaanihaasteen tiedotteen mukaan lihantuotanto aiheuttaa myös eroosiota, metsäkatoa, lajien sukupuuttoa, vesipulaa sekä vesistöjen rehevöitymistä. Kampanjan mukaan kolmannes maapallon jäätömästä pinta-alasta on joko maaeläinten laidunmaata tai sillä viljellään ruokaa maaeläimille.

### Terveys

Kampanja myös mainostaa vegaaniruoan olevan terveellisempää – sillä se sisältää vähemmän tyydyttyneitä rasvahappoja ja enemmän kuitua ja antioksidantteja. Vegaanihaasteen tiedote kertoo kasvissyöjillä olevan alhaisempi kuolleisuus sydäntauteihin, sekä pienempi riski kakkostyypin diabetekseen, eturauhasen ja paksusuolen syöpään sekä sydän- ja verisuonitauteihin.

### Uteliaisuus

Kiinnostus kasvisruokailuun kasvaa jatkuvasti. ScenoProt-tutkimuksessa 76% nuorista uskoo kasvisruoan syönnin yleistyvän lähitulevaisuudessa ja 51% nuorista ajattelee lihansyönnin vähenevän.

Kampanja vuosittain
-------------------

### 2013

Vegaanihaaste järjestettiin ensimmäisen kerran. Osallistujia oli alle tuhat.

### 2017

Vuonna 2017 kampanja järjestettiin neljättä kertaa, ja mukana olivat silloin muiden muassa Jari Sarasvuo, Maija Vilkkumaa ja Vilma Alina. Tammikuun lopussa järjestettiin Suomen ensimmäiset vegaanimessut. Vegemessujen tuottaja on Suvi Auvinen.

### 2018

Kampanjaan osallistui yli 11000 ihmistä. Julkkiksista kampanjassa mukana olivat näyttelijöistä Riku Nieminen, Anna-Leena Sipilä, Eero Ritala, elokuvaohjaajajista Aku Louhimies ja Katja Gauriloff, sekä julkkispappi Kai Sadinmaa. Vuonna 2018 vegaanihaasteeseen osallistui 200 ravintolaa, jotka sitoutuivat pitämään tammikuun ajan ruokalistallaan yhden vegaanisen aterian.

### 2019

Vuonna 2019 vegaanihaasteeseen osallistuivat muun muassa Tuomas Enbuske, Toimittaja Baba Lybeck, näyttelijä Ville Myllyrinne sekä ohjaaja Selma Vilhunen. Haaste rikkoi aikaisemmat ennätykset yli 13000 osallistujalla. Osallistujat säästivät yhteensä 430000 eläintä kampanjan aikana tiedotteen mukaan.

### 2020

Vuoden 2020 haasteeseen osallistuivat muun muassa näyttelijä Johannes Holopainen, Paleface, James Nikander (Musta barbaari), valokuvaaja Meeri Koutaniemi, kirjailija Katja Kettu ja Hesburgerin perustaja Heikki Salmela. Salmela näki haasteen helppona kokkitaustansa vuoksi.

Vegaanihaasteessa oli tammikuun toisella viikolla jo 18000 osallistujaa ja tammikuussa 21000. Haasteen tiedotteen mukaan osallistujat säästivät 693000 eläimen hengen osallistumalla haasteeseen.

### 2021

Vuoden 2021 tammikuussa haasteeseen osallistui 25000 ihmistä. Osallistujamäärä oli isompi kuin aikaisempina vuosina tähän asti. Haasteen ottivat vastaan vuonna 2021 julkisuuden henkilöistä muusikot Mariska, Anssi Kela, Maija Vilkkumaa ja Vesta. Muita vegaanihaasteen osallistujia olivat kirjailija Tommi Kinnunen ja näyttelijät Niina Lahtinen, Minka Kuustonen ja Maaria Nuoranne. Urheilijoista mukana olivat lumilautailija Enni Rukajärvi ja ultrajuoksija Juha Jumisko.

Vuonna 2021 haasteessa on mukana yliopistojen ja virastojen ruokapalveluita, jotka sitoutuvat tarjoamaan päivittäin vegaanisen aterian tammikuun ajan. Ruokapalveluista mukana olivat muun muassa Helsingin yliopiston Unicafe ja Turun yliopiston Unica. Ruokapalveluiden kampanja on toteuttu yhteistyössä Ilmastokestävä kasvisruoka -kampanjan kanssa.

K-kaupat olivat mukana vastaavankaltaisessa Lihaton lokakuu-kampanjassa vuonna 2021.

### 2022

S-kaupat olivat mukana vegaanihaasteessa. Lidl kertoi tammikuussa viettävänsä vastaavankaltaista Veganuary-kampanjaa. K-kaupat julkaisivat nettisivuillaan Vegaanihaasteetta varten kuukaudeksi ruokareseptejä.

### 2023

S-ryhmän kaupat olivat mukana vegaanihaasteessa vuonna 2023, mutta K-kaupat eivät Keskon mukaan osallistuneet kampanjaan.

Lähteet
-------

1. 1 2 3 4 5 6  Josefiina Baraka: Tuomas Enbuske, Ville Myllyrinne ja yli 7000 muuta aloittivat kuukauden kasvisruokahaasteen – nämä ovat syyt *Ilta-Sanomat*.  3.1.2019. Viitattu 22.10.2020.
2. 1 2 3  Hesburgerin perustaja Heikki Salmela aloitti vegaanihaasteen: "Ihan hirvittää tämä nykyinen tilanne", hän sanoo muutoksesta, jonka on huomannut *Ilta-Sanomat*.  9.1.2020. Viitattu 22.10.2020.
3. 1 2  Kokeile kasvisruokaa kuukauden ajan *Vegaanihaaste*. Viitattu 22.10.2020.
4. 1 2  Tuomas Enbuske ja tuhannet muut heittäytyvät vegaaneiksi: "Ilmastonmuutos ja eläinten kärsimys ovat isompia ongelmia kuin minun itsekkäät mielihaluni" *Maaseudun Tulevaisuus*. Viitattu 22.10.2020.
5. 1 2  Vegemessujen ennakkoliput myytiin loppuun tunnissa Maaseudun Tulevaisuus. 19.1.2017.
6. 1 2 3  Tammikuun Vegaanihaaste alkoi – tempaus näkyy koko kuukauden kaupoissa *Maaseudun Tulevaisuus*. Viitattu 5.1.2023.
7. 1 2 3 4  Mikä on veganuary? Kasvisruuan myynti lähtee laukalle juuri tiettynä aikana vuodesta *Maaseudun Tulevaisuus*. Viitattu 5.1.2023.
8. 1 2 3 4 5  Keitä me olemme *Vegaanihaaste*. Viitattu 22.10.2020.
9. 1 2 3  Eläinsuojelujärjestön vegaanihaasteen ottanut vastaan lähes 20 000 ihmistä – mukana tunnettuja artisteja, näyttelijöitä ja urheilijoita *Maaseudun Tulevaisuus*. Viitattu 30.1.2021.
10. 1 2 3 4  Vegaanihaasteeseen osallistujat säästivät valtavan määrän eläimiä, ympäristöä sekä terveyttään *Vegaanihaaste*.  Arkistoitu 24.9.2020. Viitattu 22.10.2020.
11. 1 2  Mitä tapahtuisi, jos me kaikki alkaisimme vegaaneiksi? Nämä 8 asiaa muuttuisivat Suomessa *Yle Uutiset*. Viitattu 30.1.2021.
12. ↑  Vegaanihaaste 2017 (Arkistoitu – Internet Archive)
13. ↑  Vegaanihaasteen tapahtumia[vanhentunut linkki]
14. 1 2  Nämä 200 suomalaisravintolaa lähtivät mukaan vegaanihaasteeseen *Ilta-Sanomat*.  13.1.2018. Viitattu 26.10.2020.
15. ↑  Vegaanihaaste rikkoi tammikuussa ennätyksen – 13 000 osallistujaa säästi kuukaudessa 430 000 eläintä *Maaseudun Tulevaisuus*. Viitattu 22.10.2020.
16. ↑  Näyttelijä Johannes Holopainen ryhtyi vegaaniksi – huomasi heti merkittävän muutoksen kehossaan *Ilta-Sanomat*.  17.1.2020. Viitattu 22.10.2020.
17. ↑  Ruokapalvelut mukana Vegaanihaasteessa *Vegaanihaaste*. Viitattu 30.1.2021.
18. ↑  Tammikuun vegaanihaaste – reseptit koko kuukaudelle! *K-ruoka*. Kesko.

Aiheesta muualla
----------------

* Vegaanihaaste.fi (Arkistoitu – Internet Archive) – kampanjan viralliset sivut